Messadi pertuccont credit supplementar per l'avertura digl areal da commerci Rueun vest

Preziau signur president dil parlament

Stimadas parlamentarias, stimai parlamentaris

A caschun dalla revisiun parziala dalla planisaziun locala ei il territori el vest digl anteriur areal militar vegnius partius tier ella zona d'industria e da commerci. Quei per il motiv ch'ei dat dil commerci ina damonda per plazzas da lavur.

Ils cuosts dall'avertura muntan a rodund CHF 980'000.00. Igl onn 2019 ein gia vegni concedi treis credits d'impegn per l'avertura da quella zona d'industria e da commerci. Ina gronda part da quels credits d'impegn ei buca vegnida duvrada. Mieds ell'altezia da ca. CHF 516'000.00 ein aunc avon maun. Ussa propona la suprastonza communala al parlament communal da conceder in credit supplementar ell'altezia da CHF 470'000.00 per realisar l'avertura.

Situaziun da partenza

Gia avon la midada dalla zona ei vegniu fatg igl onn 2017 in studi da realisabladad cun in concept d'avertura per quei territori. Igl onn 2018 ei vegniu construiu en in'emprema etappa ina pumpa d'aua piarsa denter igl areal da commerci e la serenera Sablun. Quella lingia ei denton aunc buca vegnida colligiada. Suenter la parcellaziun nova sesanflan las suandontas parcellas cumpleinamein ni parzialmein ella zona d'industria e da commerci:

Numera parcella

Proprietad

Dretg da baghegiar

10044

Armasuisse Berna

Vischnaunca Ilanz/Glion
sutdretg da baghegiar a Bianchi Bau AG

10047

Vischnaunca Ilanz/Glion

10046

Fundaziun ecclesiastica S. Andriu

La primavera 2024 ha la firma Schneider Ingenieure AG elavurau in ulteriur concept da variantas per l'avertura dalla parcella 10047. Sin fundament dalla varianta elegida ei in preproject vegnius elavuraus. En cass da basegns ei pli tard in'avertura dalla parcella 10046 pusseivla.

Avertura dalla parcella da commerci nr. 10047

Avertura principala

Igl areal da commerci posseda gia oz d'in access alla via cantunala. Sin basa d'ina examinaziun dalla structura e dil maletg actual dalla via eis ei evident ch'il fundament e la cuvrida dalla via ein buca sufficients. Per motivs da cuosts eis ei cunvegnent da buca sanar la via d'access principala pil mument. Cunquei ch'il fundament dalla via ei buca sufficients sto denton ils proxims onns vegnir quintau cun adina dapli donns vid la via. Ina sanaziun totala dalla via d'access principala vegn ad esser necessaria a vesta media.

Avertura fina e parcadis

Enteifer la parcella 10047 ei previu ina via d'avertura centrala. La ladezia dalla cuvrida munta a 3.5 meters, vitier vegnan da mintga vart 50 cm per in banchet. Las surfatschas dil banchet surveschan mo temporarmein alla via e san vegnir duvradas sco plazza da diever tier in'eventuala surbaghegiada. Sin la surfatscha da parcar «sid» ein 19 parcadis previ. Per igl access als plazs da parcar ei previu in stradun cun ina ladezia da 6 meters, il qual sa vegnir duvraus sco plazza da volver.

Traffic dalla viafier

L'avertura per il traffic dalla viafier succeda cun il project dalla plazza da trascargada dalla Viafier Retica (VR). Per liung dil binari da menaschi exista in'opziun da construir in binari entochen tier il baghetg 9-138C.

Aua tschuffa

Per menar l'aua tschuffa ella serenera Sablun vegn plazzau ina lingia da canalisaziun ella via d'avertura che meina el tumbin dil pumpadi. Da quei tumbin vegn l'aua tschuffa pumpada ella serenera. Vid quei tumbin dil pumpadi san era las lingias d'aua tschuffa dallas hallas e dils baghetgs existents vegnir colligiai.

En cass d'in avertura futura dalla parcella 10047 vegn il baghetg existent 9-138A colligiaus vid la lingia d'aua tschuffa.

Aua da plievgia

Il territori surbaghegiau existent dispona d'in sistem per menar naven l'aua da plievgia el Rein. Per il territori ch'ei aunc buca surbaghegiaus ei ina colligiaziun vid la reit existenta buca previda. Tut tenor co ei vegn surbaghegiau las surfatschas vegn la quantitad d'aua da plievgia a sedublegiar. La capacitad dalla reit existenta tonscha lu buca. Perquei sto ina nova lingia che meina l'aua el Rein vegnir construida.

Aua da beiber

Parallel cun la scarpa da viafier sesanfla ina lingia dil provediment d'aua. Sche las duas parcellas 10047 e 10046 vegnan surbaghegiadas corrispunda quella lingia buc allas pretensiuns dalla segirtad d'aua da stizzar fiug. Per quei motiv ei la lingia da remplazzar.

Provediment d'electricitad

Il provediment d'electricitad actual digl areal da commerci ei buca sufficients. La Repower SA vegn a construir ina nova staziun da trafo cun ina cabina da distribuziun. Ils cuosts surpren la Repower SA.

Cuosts

Descripziun

Preventiv da cuosts incl. TPV

Avertura

	CHF	189'000.00

Surfatschas da parcar

	CHF	60'000.00

Canalisaziun/aua tschuffa

	CHF	169'000.00

Aua da plievgia

	CHF	271'000.00

Provediment d'aua

	CHF	165'000.00

Plazzament lingia existenta

	CHF	53'000.00

Nunprevediu

	CHF	73'000.00

Total

	CHF	980'000.00

Finanziaziun

		Igl onn 2019 ein gia treis credits vegni concedi:

			Conto

			Descripziun

			Credit

			Summa restonta

			6150.5010.019

			Avertura zona da commerci Rueun

	CHF	260'000.00

	CHF	224'418.00

			7201.5032.001

			Lingia da canalisaziun areal militar Rueun

	CHF	90'000.00

	CHF	73'874.00

			7201.5032.002

			Lingia da descarga aua da plievgia

	CHF	250'000.00

	CHF	218'453.00

		Da quels treis credits ei pia aunc avon maun ina summa restonta da CHF 516'745.00.

		Per finanziar il project drov'ei in credit supplementar ell'altezia da CHF 463'255.00 resp. rodund CHF 470'000.00. Quei importo vegn repartius sin ils suandonts contos:

		Conto

		Descripziun

Credit

Importo

		6150.5010.019

		Avertura zona da commerci Rueun

credit supplementar

	CHF	50'000.00

		7201.5032.001

		Lingia da canalisaziun areal militar Rueun

credit supplementar

	CHF	110'000.00

		7201.5032.002

		Lingia da descarga aua da plievgia

credit supplementar

	CHF	70'000.00

		7101.5031.XXX

		Nova lingia d'aua zona da commerci Rueun

credit

	CHF	240'000.00

Sche las quater parcellas vegnan consegnadas el dretg da baghegiar sa vegnir quintau cun in tscheins annual da CHF 11'700.00 (2'575 m2 x CHF 130.00 per m2 x 3.5 %). Quei ei denton in schazetg, il tscheins per il dretg da baghegiar sa variar ed ei mintgamai da negoziar.

Proposta

		Sin fundament dallas explicaziuns precedentas fa la suprastonza communala las suandontas propostas al parlament communal:

d'entrar ella fatschenta;

da conceder in credit d'impegn supplementar da CHF 470'000.00 plus in'eventuala carischia per l'avertura digl areal da commerci Rueun vest;

d'autorisar la suprastonza communala da realisar il conclus.

	Ilanz/Glion, ils 13 d'uost 2024	Suprastonza communala Ilanz/Glion

1

1